庚戌過浯溪讀中興碑
作者：李曾伯
朝代：宋

paragraphs: 峿山一何青，浯水一何綠。
上有唐朝碑，蒼崖與天矗。
清廟倣遺音，靈武號實錄。
其筆走風雷，其文貴金玉。
曾經兩賢手，足耀千載目。
後來紀名氏，前鑱後且續。
豈無黄絹辭，中寓白圭讀。
一辭不敢措，我懼此碑辱。
雖然勿泥古，詠嘆豈不足。
嶽將降甫申，吾皇車攻復。
將墨東海水，且汗南山竹。
勒功岱嵩頂，豈但清溪曲。